**EKO POROČILO ŠOLE – v kampanji POZOR(!) NI ZA OKOLJE šol. leto 2014/15**

V letošnjem letu je naša šola že drugič sodelovala v projektu, »starim« prijateljem narave so se pridružili novi. Skupina sedmih zagnancev je ves čas motivirala dijake na šoli in v dijaškem domu, poskušala pridobiti podporo vseh učiteljev in drugih zaposlenih na šoli in svoje prepričanje razširjati v okolje izven šole. **Ob podpori vodstva šole** smo uspeli nekaj zastavljenih akcij pripeljati do konca, nekaj jih bomo izvedli do konca pouka. Nekaj idej je seveda ostalo nedokončanih, a sprejeli smo trdno zavezo, da z osveščanjem in konkretnimi akcijami nadaljujemo tudi v naslednje šolsko leto. Programa odgovornega odnosa do okolja ne bo izvajala le majhna skupina prijateljev narave, tako kot letos bodo v akcije močno vpeti vsi letniki naravovarstvenih tehnikov in dijaki dijaškega doma.

Ne bomo zaspali na uspehih, saj so se ob vsaki izvedeni akciji porajale ideje, kaj lahko še naredimo in kako lahko naredimo bolje. Tudi na naših strokovnih ekskurzijah smo se veliko naučili in spoznali, kaj zmorejo drugje za dobro narave. Širimo svoje ideje in z veseljem sprejemamo nasvete in spremljamo primere dobre prakse, da bomo nekatere lahko presadili na našo že dobro razraslo idejo sonaravnega delovanja šole z dijaškim domom in odgovornega odnosa vseh nas do okolja. Z vsakim vdihom, vsakim dejanjem puščamo za seboj ogljični odtis, mi smo se na zelo raznolikih področjih trudili, da bi bil čim manjši. Pa tudi, da bi pripomogli k izrabi in ponoru že nastalega CO2!

1. **SODELUJOČI**

Akcijo je usmerjalo sedem prijateljev narave (Vita Kotnik, Nika Benčina, Nika Simčič, Iris Saksida, Loris Marsetič, Tinkara Kovačič, Kristian Pipan) s pomočjo mentoric Andreje Hauptman in Mojce Novak Simonič, ki se jima je pridružila še Rosana Vrh Makarovič.

Vendar pa so veliko pomoči, tako pri zbiranju idej kot tudi pri izvedbi akcij, ponudili dijaki vseh štirih letnikov naravovarstvenega tehnika. Že res, da nam je njihov učni program ponudil možnosti za izobraževanje in usposabljanje na področju odnosa do okolja, vendar bi nam ne uspelo brez njihovega zavzetega dela tako v okviru praktičnega pouka kot tudi v njihovem prostem času.

Da so ideje zaživele, smo jih morali deliti z drugimi, dobiti njihovo podporo. Tukaj ključno vlogo igra Dijaški dom s svojimi vzgojitelji in prebivalci: dijaki programov Biotehniške šole in drugih šol ŠC Nova Gorica. »Domarji« so sprejeli pobude in jih pomagali izvajati, vključevali so se v akcije in jih kar nekaj izvedli tudi sami, pripravljali so plakate za dijaški dom in šolo. Verjamemo, da se bodo učinki pokazali še v naslednjih letih, ko bodo ideje in osvojena prepričanja širili na svoje matične šole in širše. Že letos so jih predstavljali udeležencem različnih aktivnosti, ki potekajo v dijaškem domu v popoldanskem času.

Kar nekaj akcij sploh ne bi bilo uspešnih, če nas ne bi podprla dobra večina od vseh 340 dijakov naše šole. Seveda jih je še vedno nekaj, ki se jim zdi zbiranje papirja, ločevanje odpadkov in zamenjava sladkih pijač čista neumnost. Pa vendar se jih vedno več domisli nagajivosti, s katerimi sicer pokažejo svojo prisotnost a z njimi ne škodijo naravi: ne igrajo se z lučmi, ne puščajo odprtih pip, potrudijo se z zapiranjem oken in vrat.

Večina učiteljev, vzgojiteljev in drugih zaposlenih nas je pri akcijah podprlo. Veliko jih pridno prinaša star papir, pobrskali so za uporabnimi a ne uporabljenimi stvari, kupovali naše izdelke, opozarjali svoje dijake in jih spodbujali k razmislekom o vlogi in odgovornosti vsakega posameznika. Zahvaliti se moramo čistilkam in hišniku za razumevanje in pomoč, osebju v kuhinji, da je kljub začetnim neuspehom pri spreminjanju jedilnika (brez mesni dan), še vedno pripravljeno na sodelovanje. Da z nami razmišljajo kako do manj zavržene hrane, da opozarjajo vsakega posameznika, naj vzame toliko hrane, kot je je pripravljen pojesti in si naložijo dodatno delo, ko ponudijo možnost dodatka. Da pridno zbirajo vse organske ostanke pri pripravi hrane in tako nahranijo naše deževnike in napolnijo kompostnik. Hvala zaposlenim na posestvu, da nam pomagajo pri zbiranju starega papirja in so nam naš sklad dopolnili še z zbiranjem starih kovin.

Pri nekaterih akcijah smo potrebovali jasno zavezo in konkretno pomoč ravnateljice in dobili smo jo.

1. **DOSEGANJE CILJEV**
	1. **Prispevek**

Že pred začetkom uradnega dela kampanje je za drugačen razmislek o povezanosti z naravo in možnostih za čim manjše obremenjevanje okolja poskrbela dijakinja Kim Bratkič. V nagrajenem prispevku Tistega lepega, naravi prijaznega dne je opisala dan s čim manj ogljičnega odtisa. Na enkraten način je predstavila sovrstnikom temo, ki je bila rdeča nit našega dela v letošnjem letu. Naredila je prvi korak, pustila prvi odtis in sled. Članek smo **objavili na spletni strani šole** v branje vsem dijakom in zaposlenim. Prebrali smo ga skupaj na naši nagradni vožnji v Ljubljano in razmišljali o vseh možnostih: tistih zelo realnih in tistih vizionarskih.

* 1. **Zbiralna akcija starega papirja**
* **Razlogi za akcijo**:

Akcijo zbiranja papirja smo želeli znova speljati, saj bi radi pripomogli k **zmanjšanju sekanja gozdov**, ki ga je delno uničil že lanskoletni žledolom. Hkrati se zavedamo, da brez papirja danes skoraj ni več mogoče, saj ga potrebujemo na vsakem koraku. A če ga recikliramo, s tem ohranimo tudi drevo, ki pomaga pri **porabi izpuščenega CO2**. Z akcijo želimo **ozaveščati**, zmanjšati količino ostalih odpadkov in naš ogljični odtis ter **denar od prodaje** nameniti za dobro stvar.

* **Izvedba**:

Z akcijo smo želeli zbrati 1T starega papirja. Akcija je poteka preko celega leta. Določili smo zbirno mesto in dijake, ki so zbiranje prevzeli. Prvi letniki naravovarstvenikov so izdelali plakat, ki poziva k akciji in drugi letniki okrožnico - letak za razrede. Raznesli so ga tudi širši skupnosti z možnostjo, da prebivalci sosednjih ulic pustijo pred vrati paket starega papirja, ki so ga dijaki nato ob določenih dnevih pobrali. Izdelali smo posebne zbiralne škatle za učilnice in vse kabinete na šoli ter dijaški dom.

* **Merljivi cilji**:

Do meseca januarja smo zbrali **1241 kg** starega papirja in stare pločevine, v drugem tehtanju v začetku marca 393kg, boks palete za star papir na šolskem dvorišču pa so ponovno skoraj polne(cca 500 kg). Zastavljen cilj, eno tono starega papirja, bomo dosegli do konca šolskega leta! Do sedaj smo s prodajo papirja in stare pločevine zbrali **105,91** evrov za naš sklad »Za dober namen gre« iz katerega bomo večino denarja namenili dijakom v stiski.

Verjamemo, da smo dosegli tudi cilj osveščanja, da papir ne sodi v mešane odpadke pri čistilkah in velikem deležu učiteljev in dijakov. Kajti dijaki 2.NT, ki enkrat tedensko izpraznijo škatle v tajništvu, zbornici, kabinetih, v dijaškem domu in v učilnicah, vsakič naberejo dve veliki vreči za smeti papirja (**od 12 do 20 kg/teden**), ki polni naš zbiralni boks. Med papirji najdemo časopise, teste, razrezan papir, pa tudi papirčke, kot so računi in odtrgani koščki z besedico dvema besedila. Torej se marsikdo zaveda, da vsak papirček šteje za zmanjšanje CO2 izpustov.

* **Nadaljevanje:** Še naprej bomo zbirali nove ideje, ki bi ljudi še bolj spodbudile k zbiranju starega papirja. Izdelali smo že veliko plakatov s katerimi smo obvestili ostale dijake, profesorje, delavce o akciji, še naprej se bomo trudili, da jih bo o pomenu recikliranja papirja vedelo čim več.

Zbirali bomo papir na šoli, pri sosedih v Šempetru in širše v krajevni skupnosti. Teža akcije v naslednjem šolskem letu pa bo na **spodbujanju in usposabljanju za uporabo e Učilnic**. Akcija je pripomogla k temu, da vedno več profesorjev pripravlja in razpošilja gradivo v elektronski obliki.

* 1. **Stran s plastiko**
* **Razlogi za akcijo**

Zmanjšati želimo **uporabo** izdelkov iz plastike in **količino odpadne plastike** na šoli. Ob tem smo morali zaradi agresivnih mravelj faraonk in zahteve izvajalca deratizacije lani maja odstraniti vse koše za zbiranje plastenk in ločeno zamaškov v šoli in dijaškem domu. Zatorej smo v novembru, ko na šoli ni bilo več mravelj, želeli **spet ločeno zbirati** plastiko.

Ne le, da je plastika težko razgradljiv odpadek, ki ob razpadanju škodi tudi nam, saj smo sestavni del narave in tesno povezani z njo, vedno več opozoril je, da si z nekakovostno plastično embalažo uničujemo zdravje. Da ne omenjamo, da je proizvedena iz fosilnega vira energije – nafte, da ob njeni proizvodnji in uporabi povečujemo svoj **ogljični odtis**. Želimo **ohranjati in skrbeti za zdravje** nas vseh in ponujati bolj zdravo hrano in pijačo v drugačni embalaži. Zato bomo tudi spodbujali redno pitje vode iz pipe in uporabo trajnih steklenic za vodo ali druge pijače.

* **Izvedba akcij**

Najprej smo želeli poskrbeti za ločeno zbiranje in recikliranje plastenk, ki se jih v šoli in domu nabere ogromno tudi zaradi avtomatov s toplimi in hladnimi napitki in prigrizki. Stare kartonaste škatle smo oblepili z odpadnimi tapetami in plakati. Žal ne moremo ločevati zamaškov. Ti so dišeči in sladki, v šoli pa ne smemo hraniti nič, kar bi privabilo mravlje.

V avtomatu za tople napitke smo zamenjali plastične lončke s kartonastimi. Žal se avtomatov zaradi dolgoročnih pogodb ne moremo hitro rešiti, pa tudi dijake želimo postopoma navaditi na drugačne pijače in prigrizke, saj se s silo ne pride daleč. Z dvema visokima pipama smo omogočili lažje polnjenje steklenic za večkratno uporabo z vodo vsem dijakom, ki jih pridno nosijo s seboj. Za pitnike se nismo odločili, saj tako pijejo najboljšo pijačo, ki pri nas še vedno teče iz pip in skrbijo za okolje.

* **Merljivi cilji**

Izdelali smo 8 kartonastih **škatel za zbiranje plastenk**. Postavili smo jih ob avtomate in zraven košev za mešane odpadke. Tako vsak dan dežurni dijak ali čistilke z lahkoto ločijo plastiko in velika vreča za smeti roma polna v kontejner za plastiko.

Avtomati za tople napitke so dobili **lončke iz kartona**, žal pa so se tako napitki podražili za 0,05 € ob tem pa so žličke ostale plastične. Boj nadaljujemo in upamo da za isto ceno še letos dobimo tudi lesene žličke.

Postavili smo **dve pipi**, ki so postavljeni višje kot ostale pipe in opazovanje pokaže, da se tam polnijo tako trajne steklenice kot tudi tiste za enkratno uporabo, ko zmanjka sladkega napitka.

Ob avtomate smo postavili **plakat**, ki predstavlja koliko škodljivih snovi je v določenih izdelkih in tako spodbujamo kupce k razmisleku.

V dijaškem domu smo v ponedeljek 30.3. izvedli **delavnico** »VODO PIJ, DA TI MISLI ZBISTRI!« kjer so dijaki oblikovali svojo trajno steklenico. Steklenke so okrasili in jih posvojili. Oblikovali smo 8 steklenic za trajno uporabo iz različnih steklenk. Nekateri dijaki so jih izdelali več in za dober namen jih bomo prihodnje leto dali v prodajo.

V aprilu imamo v dijaškem domu delavnico »STARA T-SHIRT POSTANE TORBA ALI RUTKA!«. Takrat bodo dijaki in vzgojitelji iz starih majčk izdelali rutke in vrečke za večkratno uporabo.

* **Nadaljevanje akcije**

Še letos bomo tudi v nekaterih razredih (1NT) pri praktičnem pouku izdelali trajne steklenice in zašili kakšno vrečko iz starih oblačil.

Poiskati moramo način, kako zbrane plastenke stisniti ter kako in kje bomo lahko ločevali plastične pokrovčke, ki jih namenjamo dobrodelnosti. Sedaj tiste, ki jih zberejo dijaki dijaškega doma ali jih prinesemo od doma pridno opere gospa Vinka, naša vratarka v dijaškem domu. Sklenili smo, da pripravimo predstavitve na temo plastike za otroke iz vrtca.

* 1. **Uporabnica**
* **Razlogi za akcijo**:

**Potrošništvo** in hlepenje po vedno novih dobrinah pokvari človeka, onesnaži okolje, narava se spreminja zaradi globalnega segrevanja kot posledica preobilnih izpustov CO2. S ponovno uporabo že rabljenih predmetov ne le **zmanjšujemo** ogljični odtis, lahko **prihranimo** denar in **pomagamo** drugim v stiski.

* **Izvedba**:

Zbiranje rabljenih predmetov smo izvedli štirikrat in še enkrat ga bomo letos. Uporabnico smo izvedli na šoli 8. 12.2014 in 16.2.2015, v dijaškem domu pa 18. 03. 2015, zbran porcelan, posodo in pribor smo odnesli v Ljubljano, v trgovino s stvarmi iz druge roke, ki jo vodijo Kralji ulice 13. 03. 2015, vse kar nam je od uporabnic ostalo in dodatno zbrane brisače in posteljno perilo pa odnesemo v Materinski dom v Solkanu 9. 4. 2015

* **Merljivi cilji**:

Obe uporabnici sta bili uspešni, dijaki so med seboj stvari tudi zamenjevali, s prodajo po res simboličnih cenah smo v treh uporabnicah zaslužili 192,90 €. Več o zbranih predmetih povedo slike.

Zbrali smo **147 kosov posode**: skledice, krožnike, kozarce, skodelice, pladnje, vaze… Vse to smo oddali v trgovini Stara roba, nova raba. Dijaki pa so v njej med rabljenimi predmeti poiskali tudi kaj zase.

Delili smo stvari in poželi nasmehe, upoštevanje, zahvalo, medsebojno spoštovanje. Osebnostna rast ni merljiva, a zgodbe socialnega podjetništva, ki smo jih videli v Ljubljani še ob malici v Gostilni dela in v trgovini 3 muhe, so se nas močno dotaknile.

* **Nadaljevanje:**

Že načrtujemo nove uporabnice in se dogovarjamo, kako k temu pritegniti čim več učiteljev in dijakov, ob podpori župana pa morda postavimo stojnico sredi Šempetra.

* 1. **Manj elektrike in vode**
* **Razlogi za akcijo**:

Ker nismo samostojna enota težko dobimo podatke o porabljeni energiji, vodi. Glede na opravljen energetski pregled šolske stavbe in poslopja dijaškega doma pred osmimi leti smo, ne glede na to da sta stavbi novi (dokončani leta 2000), izredno energetsko neučinkoviti. Z akcijami smo želeli pokazati, da kljub temu lahko s svojim ravnanjem zmanjšamo uporabo energije in tako ohranjamo bolj čisto okolje in proizvajamo manj toplogrednega CO2 . Želimo razmišljati drugače.

S plakati in nalepkami projekta Pozor(!)ni za okolje ob radiatorjih, pipah, oknih, vratih, kopirnih napravah, na WC-jih, ob podajalnikih papirja opozarjamo na pravilno uporabo in spodbujamo razmislek in odgovorno ravnanje.

* **Izvedba in merljivi cilji**:Šolo in dijaški dom smo polepili z nalepkami, ki smo jih dobili v akciji Pozor(!)ni za okolje, nekaj pa so jih izdelali naši četrtošolci sami. Na pobudo hišnika, ki je pozdravil njihova prizadevanja, za varčevanje z energijo in vodo, so dijaki pripravili opozorilo o zapiranju vrat.

Šolske računalnike smo nastavili na samo-izključitev, ker so skrbniki računalnikov opazili, da veliko računalnikov ostaja odprtih po pouku - tako v razredih kot v kabinetih. Sedaj opozoril ni več, torej varčujemo!

54 dijakov naravovarstvenikov si je ogledalo sejem Dom in v nalogi predstavilo svoje vtise in koristne napotke s sejma.

Organizirali smo predavanje o elektrifikaciji prometa. Ob predavanju sta strokovnjaka iz Letrike predstavila in dijake popeljala s Toyotinim hibridom in električnim avtomobilčkom Renaultom Twizyem. V vozilu je električni motor, ki so ga razvili in proizvedli v tem Šempetrskem podjetju.

Na šoli stojita boksa za zbiranje električnih in elektronskih naprav, vsi dijaki šole (okrog 300 prisotnih pri pouku) so si ogledali Zeosov kamijon s premično učilnico, vsi naravovarstveniki (56 dijakov) pa so poslušali predavanje o ločevanju odpadkov Komunale Nova Gorica. Isti dan so dijaki izdelovali model rastlinske čistilne naprave. Dijaki sami so pripravili nekaj prispevkov o varčevanju z energijo.

* **Nadaljevanje:**

Skupaj z vodstvom šole bomo še naprej razmišljali o možnost namestitve posebnih stikal, da dijaki sicer varčnih neonskih luči ne bodo stalno prižigali in ugašali. Skupaj s hišnikom bodo prijatelji narave odkrivali najšibkejše točke ravnanja z energijo in puščanje vode.

**f. Ne zavrzimo nič hrane**

* **Razlogi za akcijo**

Na hodnikih po šoli so prijatelji narave opazovali vse več še zapakiranih sendvičev, sadja in jogurtov. Tudi ob toplih malicah se je zdelo, da zavržemo veliko hrane in kruha. Ogromne količine plastenk sladkega čaja so kazale na veliko uporabo sladkih prigrizkov. To so bili razlogi, zakaj smo se odločili, da bomo naše dijake ozaveščali, kako pravilno ravnati z hrano in bolj zdravo jesti. Za to da živila pridelamo, jih nato pripravimo in ponudimo kot hrano je potrebno ogromno energije in vloženega dela in preprosto bi nas moralo biti sram ob nesmotrni izrabi naravnih virov, ko hrano zavržemo.

* **Izvedba akcij**

Dijake so z akcijami, s plakati in letaki ozaveščali tretji in četrti letniki naravovarstvenih tehnikov, za pomoč pa smo prosili tudi razrednike, zaposlene v kuhinji in na posestvu.

Glavno sporočilo, ki smo želeli, da ga dojamejo je bilo da hrane, ki je ne bodo pojedli, niti ne vzamejo. V kuhinji smo se dogovorili, da ob delitvi hrane dijake sprašujejo kako veliko porcijo želijo in da vzamejo toliko hrane, kolikor jo bodo pojedli.

Ozaveščali smo s pomočjo plakatov v jedilnici in ob avtomatih s hrano. Prepričali smo lastnike avtomatov pri Avtomatic servisu s pijačo in prigrizki, da so zamenjali nekaj za nas najbolj spornih izdelkov z ogromno količino sladkorjev in/ali dodanih konzervansov, ojačevalcev okusa in barvil. Dijakinje četrtega letnika so pripravile popis izdelkov s škodljivimi učinkovinami, na prvem mest z količino dodanega, nepotrebnega sladkorjev, ki jih je nujno izločiti iz avtomatov. Ne le, da ta škodljivo vpliva na naše zdravje in obnašanje, nepotreben vnos energije še kako poveča naš ogljični odtis.

Projekt, na katerega so zelo ponosni dijaki tretjega letnika naravovarstvenega tehnika, je sušenje kakija. Dve paleti kakija, ki ga pridelajo na šolskem posestvu, bi zavrgli saj je bil že prezrel in poškodovan. Dijaki so ga v šestih urah očistili, zmleli in dali v sušilnico. Ko je bil suh, so ga narezali na trakove in ga ob malici ponujali po šoli, da so se dijaki lahko posladkali. Ob informativnem dnevu, smo kaki ponujali tudi osnovnošolcem in jim tudi predstavili naše ravnanje z hrano. Ponudimo ga obiskovalcem, z njim se zamotijo v dijaškem domu, da ne segajo po sladkih prigrizkih iz avtomata in ga tudi prodajamo za naš sklad.

V dijaškem domu imajo dijaki vsak večer na razpolago sadje in čaje. Prav zaradi ozaveščanja o sladicah s čim manj embalaže in izdelkih s čim manj prevoženimi kilometri, jim ponujamo sadje z našega posestva. Izvedli pa so tudi delavnico o zdravi prehrani SADJE PROTI PRIGRIZKOM IZ AVTOMATA.

* **Merljivi cilji**

Uspeli smo izločiti iz avtomata **11 najbolj spornih artiklov** (predvsem več vrst ledenih čajev in drugih umetnih napitkov) in jih nadomestiti z bolj zdravimi. Z zamenjavo je bil najbolj nezadovoljen lastnik avtomatov, s strani dijakov so po enem tednu odzivi pozitivni. Dokončen obračun bomo opravili ob koncu šolskega leta.

Dijaki so očistili **500 kg odpadnega kakija** in iz njega pridelali **32 kg** sušenega. Uspešno smo ga nekajkrat ponudili ob malici, z njim se posladkajo naši obiskovalci, ga pa tudi uspešno prodajamo za naš sklad.

V kuhinji vsak dan pripravijo 1500 malic za celoten ŠC in okrog 110 zajtrkov, večerji in kosil, ob tem pa je zavržene hrane malo. V letošnjem letu je Biotera odpelje le povprečno 15kg organskih odpadkov dnevno (hrana s krožnikov). Ta količina se v zadnjih treh mesecih ni bistveno spremenila. Smo pa veseli, da ni več toliko hrane v smeteh.

V kuhinji skrbijo, da se vse ostanke zelenjave in sadja, ki ga lahko kompostiramo, tudi odnašajo na za to pripravljene kompostnike. Na našem zeliščnem vrtu imamo od letos dva manjša kompostnika, ki ju polnimo z odpadki z vrta, dijaki drugega letnika pa so izdelali še deževniški kompostnik. V lesenem zaboju nam pridni ameriški deževniki spreminjajo vse organske odpadke v humus.

Dijaki v dijaškem domu so v štirih mesecih za večerne prigrizke pohrustali 270 kg jabolk.

* **Nadaljevanje akcije**

Vseh ciljev nismo dosegli. Na področju malic se še borimo tudi za en brezmesni dan. Povezali smo se z dijaki iz smeri kuhar, ki bodo sestavili zanimive brezmesne jedilnike, ki jih bomo nato poskusili uvesti v šolski jedilnik. Za enkrat pa ankete kažejo, da si jih večina ne predstavlja obroka brez mesa.

V jedilnici smo želeli postaviti tudi posebno posodo, kjer bi se zbirala zapakirana hrana, ki jo dijaki ne pojedo (zaprt sendvič, jabolko, jogurt…), to pa bi lahko vzeli dijaki, ki na malico niso naročeni. Če pa bi hrana ostajala, bi jo podarili brezdomcem. Lepo bi bilo, da bi hrana prišla v lačna usta in je ne bi toliko zavrgli. Vendar pa je HASSAP prevelika ovira za naše načrte, tudi za samopostrežni dozirnik za jabolka. Za enkrat. Nadaljujemo z akcijo nič hrane v smeti tudi v delilnicah ŠC.

**g. Darila in izdelki iz odpadkov**

* **Razlogi za akcijo**

Želeli smo izdelati lično promocijsko darilo iz že uporabljenih materialov ter hkrati ponuditi semena pridelana na našem ekološkem zeliščnem vrtu. Darilo naj bi pokazalo naše zavzemanje za sonaravno bivanje in z njim bi zavedanje o potrebi po tem, da postanemo družba brez odpadkov in je **vsak odpadek lahko surovina**, prenesli našim partnerjem in gostom. Zato to naj ne bi bilo samo darilo Biotehniške šole temveč celotnega Šolskega centra Nova Gorica. Lotili smo se torej: **ponovne uporabe** starega papirja (jajčne škatle, koledarji in lepenke) za nek drug namen, uporabe doma pridelanih semen in izdelali novo poslovno darilo.

* **Izvedba akcije – potek**

V kuhinji so nam pomagali pri zbiranju jajčnih embalaž, doma smo pobrskali za pisanimi listi starega papirja in starimi koledarji. Jajčne lepenke so dijaki namočili in zmiksali, tako je nastala kaša, ki so jo vlili v različne modelčke za piškote. S stiskanjem smo odstranili odvečno vodo, da ne bi semena kalila. Nato so na kašo potrosili s semeni. Ta so prišla iz šolskega zeliščnega vrta, nekaj pa so jih prispevali dijaki z domačih vrtov. Modelčki s kašo in semeni so morali biti na toplem in zračnem, da so se čim prej osušili. Embalažo so dijaki izdelali iz starih koledarjev, ter v vsako položili posušeno kašo s semeni. Na embalažo so prilepili nalepko z imenom semena, ki je v kaši in priložili listič z navodili in voščilom. Osvojeno znanje so dijaki predstavili vsem obiskovalcem na delavnici ob dnevu odprtih vrat 2. decembra. Že prej izdelana darila pa smo ponudili na bazarju.

* **Merljivi cilji**

Izdelanih je bilo preko **100 eko – darilc**. Od tega smo jih **25** prodali na šolskem bazarju, **40** smo jih razdelili med bodoče dijake in njihove starše na informativnem dnevu februarja letos, **15** smo jih kot nagrado razdelili med 80 osnovnošolcev (8. razredi), ki so v marcu spoznavali naše programe. Nekaj smo jih uporabili za poslovna darila. Tako ravnateljica šole kot tudi direktor centra sta se strinjala, da jih v naslednjem letu pripravimo v modelčkih z znakom centra. Ponovna uporaba se nadaljuje.

* **Pomanjkljivosti in prednosti**

Veliko težav smo imeli s spreminjanjem lepenke v ne preveč mokro kašasto zmes, ki se bo hitro posušila, da semena ne vzkalijo. Po nekaj neuspelih poskusih, smo na delavnici za obiskovalce že ponudili ustrezne rešitve. Ugotovili smo, da moramo na embalaži jasno označiti ime rastline in da je veliko povpraševanje po zelišči. Prijazno darilo je lahko hkrati opomin za boljši odnos do okolja in navdih za nove ideje.

1. **REZULTATI**

V vseh akcijah smo poskušali biti prijazni do narave in skrbeti za čim bolj zdravo okolje. Zmanjševali smo svoj ogljični odtis, a ob tem **nismo pozabili na soljudi**. Kajti za okolje lahko skrbijo samo ozaveščeni ljudje, ki pa morajo imeti zagotovljene druge potrebe: socialno in ekonomsko varnost, človeka vredno delo, spoštovanje njih in njihovega dela, možnosti vključevanja v družbo in aktivnosti. Zato šolski Sklad za dober namen, zbiranje stvari za Materinski dom in trgovino Stara roba nova raba, vpogled v pravično trgovino in socialno podjetništvo v Ljubljani, spoštovanje dela in pomoč čistilkam. Najboljši rezultat ob tem je zagotovo naša osebnostna rast.

**Širimo** svoja prepričanja in vrednote na vsakem koraku. Nekatere akcije smo predstavili osemdesetim učencem 8. razredov s štirih različnih šol iz Nove Gorice, Solkana, Šempasa in Šturij. Dogodke objavljamo na spletni strani in v različnih medijih.

Od letošnjega leta dalje imamo v domu dežurne dijake doma. Dvakrat tedensko po dva dijaka očistita okolico dijaškega doma in šole. Vse okraske in izdelke v dijaškem domu izdelujemo iz odpadnih materialov, prav tako vrtnarji, hortikulturni tehniki in pomočniki v biotehniki uporabljajo za svoje izdelke odpadne materiale, semena in storže, ki jih najdejo v naravi.

Svoja spoznanja prenašamo obiskovalcem, dijaki četrtih letnikov naravovarstvenega tehnika pa v okviru projektnih nalog znanje o naravi prenašajo na osnovne šole in sokrajane. Naš moto je, da se tudi z majhnimi koraki daleč pride in s pomočjo drobnih sprememb smo se dotaknili veliko ljudi.

POROČILO PRIPRAVILI

Mojca NOVAK SIMONIČ

Andreja HAUPTMAN